سرواہی دے شعر

سرواہی تحصیل صادق آباد وچ ہک قدیم ٹھیڑھ مشہور ہے ۔ تحصیل صادق آباد دے قصبہ سنجر پور توں مشرق والے پاسے ہک میل دے فاصلے تے ہک ٻہوں وݙا تاریخی ٹٻہ ہے ۔ قدیم یونانی مؤرخین ’’سوگڈی‘‘نام دے جیڑھے شہر دا ذکر کیتے ۔ قدیم جغرافیہ ہند دے مؤلف جنرل ڳنگھم دے نزدیک ایہو شہر سرواہی ہے۔ تاریخ سندھ دے مختلف حوالیاں نال پتہ چلدے اے سندھ دے راجہ ساہسی دوم 630ء دے چھ ناقابل تسخیر قلعیاں وچ ہک ایہو قلعہ سرواہی ہئی ۔(22)ہُݨ توں کوئی ہک سو سال پہلے سرواہی دے قریب ہک پُراݨے کھوہ تے اوندی صفائی دے دوران ہک سلھ ملی جیندے اُتے سرائیکی دے اے اشعار کنندہ ہن۔

سلاں سلبند تھپیاں پھڳیا نام نصیر

کھوہ کھٹایا پتر گانمݨ دے اونڑ نام حمیر

وقت سکندر بادشاہ ملک دھنی پہلوان

رعیت راضی ایہاجئی جو ٻڈھا نت جوان

ہک لکھ سلھاں لڳ چکیاں تھیاہ کھوہ تمام

ترائے سو ٻوٹی باغ دی رادھی اونڑ جام 

ایں سرائیکی کتبے دی زبان بالکل صاف ہے کہ(ترجمہ) ’’سلھ بند نصیر ذات دا پھڳیا ہے اوں سلھاں تیار کیتن اے کھوہ اونڑ قبیلے دے حمیر پتر گانمݨ بݨوائے۔ زمانہ سکندربادشاہ دا ہے تے حاکم دھنی پہلوان ہے رعایا اتنی خوشحال ہے کہ ٻڈھڑے وی جوان لڳدن۔ ایں کھوہ تے ہک لکھ سلھ لڳ چکی ہے تے اونڑ سردار باغ وچ ترائے سو پودے لاتن۔‘‘ کجھ اساݙے محققین ایں سرائیکی کتبے کوں سکندر اعظم دے ویلے دا منیندن۔ اے مغالطہ قلعہ سرواہی دی قدامت تے زبان نال محبت دی وجہ توں پیدا تھے۔ حقیقت اے ہے کہ سکندر شاہ توں سکندر یونانی مراد کینی بلکہ سندھ دا حکمران جام سکندر ہے۔ جیندا خاندان 750ھ ۔975ء تئیں حکمران ریہا تے اَڄ وی سرواہی دے آڑے پاڑے اونڑ آباد ہن۔

 حوالہ 
کتاب: سرائیکی شاعری دا اِرتقاء، مصنف: ڈاکٹر نصراللہ خان ناصر، چھاپہ خانہ : جھوک پبلشرز ملتان